作者:溫庭筠
標題:餘昔自西濱得蘭數本，移藝於庭，亦既逾歲，而芃然蕃殖，自餘遊者未始以芳草為遇矣。因悲夫物有厭常而反，不若混然者有之焉，遂寄情於此
內容:寓賞本殊致，意幽非我情。吾常有流淺，外物無重輕。各言藝幽深，彼美香素莖。豈為賞者設，自保孤根生。易地無赤株，麗土亦同榮。賞際林壑近，泛餘煙露清。餘懷既鬱陶，爾類徒縱橫。妍蚩苟不信，寵辱何為驚。貞隱諒無跡，激時猶揀名。幽叢靄綠畹，豈必懷歸耕。